Predkladacia správa

k návrhu na zrušenie úlohy B.2. uznesenia vlády Slovenskej republiky č. 314 z 27.marca 2002 k návrhu transformácie Úradu priemyselného vlastníctva Slovenskej republiky.

Materiál bol vypracovaný a predkladá sa na rokovanie vlády Slovenskej republiky z podnetu Úradu priemyselného vlastníctva Slovenskej republiky.

Úlohu vyplývajúcu z uznesenia vlády Slovenskej republiky č. 314 z 27. marca 2002 pod bodom B.2. je potrebné zrušiť, pretože nie je vzhľadom na zásadné pripomienky niektorých pripomienkujúcich subjektov, ani po prerokovaní s ich štatutármi, efektívne splniteľná.

Predkladaný materiál navrhuje zrušenie úlohy pre predsedníčku Úradu priemyselného vlastníctva SR, ktorú jej vláda Slovenskej republiky uložila v uznesení č. 314 z 27. marca 2002 v bode B.2., podľa ktorej mala pripraviť návrh zákona o Úrade priemyselného vlastníctva SR do 31. mája 2002. Návrh zákona bol predložený na medzirezortné pripomienkové konanie s požiadavkou, aby sa pripomienkujúce subjekty k nemu vyjadrili v skrátenom termíne. Väčšina pripomienkujúcich subjektov však trvala na termíne predloženia pripomienok podľa čl. 9 ods. (6) legislatívnych pravidiel vlády Slovenskej republiky. Vzhľadom na závažné pripomienky sa uskutočnilo rokovanie so zástupcami ministerstiev, ktoré mali k návrhu zákona zásadné pripomienky a pretože sa na tomto rokovaní nedosiahla zhoda, uskutočnilo sa rozporové konanie predsedníčky úradu so štatutárnymi zástupcami ministerstiev, kde sa nedosiahlo odstránenie rozporov.

Podľa legislatívnych pravidiel vlády Slovenskej republiky návrh na zrušenie úlohy bol predložený na medzirezortné pripomienkové konanie 4 podpredsedom vlády, 3 odborom úradu vlády, 15 ministerstvám, 8 ústredným orgánom štátnej správy a 12 ďalším celoslovenským inštitúciám. Návrh bol zaslaný na vedomie Kancelárii prezidenta Slovenskej republiky a Národnej rade Slovenskej republiky.

Termín na podanie pripomienok bol do 15. augusta 2002.

S ohľadom na vyhodnotenie medzirezortného pripomienkového konania sa návrh na zrušenie úlohy predkladá bez rozporov.

Pretože materiál navrhuje zrušenie úlohy, ktorá ešte nebola realizovaná, nebude mať jej zrušenie negatívny finančný, ekonomický, environmentálny vplyv, ani vplyv na nezamestnanosť.